Mono (ნამჯუნის ალბომი)

Mono — სამხრეთ კორეელი რეპერისა და BTS-ის წევრის, RM-ის მეორე მიქსტეიპი. იგი 2018 წლის 23 ოქტომბერს Big Hit Entertainment-ის მეშვეობით გამოიცა. პროექტი შვიდ ტრეკს მოიცავს და მას თან ახლდა ანიმაციური მუსიკალური ვიდეო დასკვნითი სიმღერისთვის — „Forever Rain“. RM-მა Mono-ს ფლეილისტი უწოდა, თუმცა სხვადასხვა გამოცემები მას მიქსტეიპად მოიხსენიებენ. მასში შემავალი სიმღერები შესრულებულია როგორც კორეულ, ისე ინგლისურ ენებზე.

წინაპირობა და გამოშვება
RM-მა მიქსტეიპის შესახებ პირველად 2018 წლის მარტში მიანიშნა და მისი წარმოება დაადასტურა, როდესაც BTS-ის Twitter-ზე დაუსათაურებელი სიმღერის მოკლე კლიპი გამოაქვეყნა. 2018 წლის ივნისში ბრიტანულმა ელექტროპოპ დუეტმა, Honne, ინტერვიუში განაცხადა, რომ მათ შესაძლოა RM-თან ერთად მუსიკაზე იმუშავეს. მათ RM-თან თანამშრომლობა მას შემდეგ გადაწყვიტეს, რაც გაიგეს, რომ ის მათი მუსიკის ფანი იყო და სეულში კონცერტის შემდეგ პირადად შეხვდნენ.

თავად მიქსტეიპი 20 ოქტომბერს დაანონსდა ტრეკლისტთან, გარეკანთან და გამოშვების თარიღთან ერთად. მოგვიანებით ტრეკლისტი თავად RM-მაც გააზიარა და პროექტი აღწერა როგორც „ფლეილისტი“ და არა ტრადიციული მიქსტეიპი. მასში შევიდა Honne-ს მიერ პროდიუსირებული ტრეკი, ასევე კოლაბორაციები კორეულ ინდი-როკ ჯგუფთან — Nell და მომღერალ eAeon-თან. 

Mono RM-ის რიგით მეორე მიქსტეიპია 2015 წლის RM-ის შემდეგ და პირველი, რომელიც კომერციულად გამოიცა.

მუსიკალური ვიდეოები
„Forever Rain“ იხსნება დაღლილობისა და სიმარტოვის შეგრძნებით. ეს არის ანიმაციური ვიდეო, რომლის რეჟისორი და კრეატიული დირექტორი ჩოი ჯეჰუნია. მასზე ანიმატორების მთელი ჯგუფი მუშაობდა.

სიმღერა „Seoul“-ისთვის შეიქმნა „ლირიკული ვიდეო“, სადაც ნაჩვენებია სეულის სხვადასხვა ცნობილი ადგილი, მათ შორის მდინარე ჰანი და ჩონგიეჩონის ნაკადული. ვიდეოში ჩანს RM-იც, რომელიც ავტომობილში ზის და ტელეფონზე საუბრობს. ვიდეოს რეჟისორია ჩოი იონგსოკი (Lumpens).

„Moonchild“-ის ვიდეოში ეკრანზე ციმციმებს ტექსტები, რომლებიც ცხოვრების სირთულეებსა და ფიქრებზე მოგვითხრობს. თამარ ჰერმანმა Billboard-იდან აღნიშნა, რომ ეს ვიდეო ერთგვარ გამომწვევ ნუგეშს გვთავაზობს. ამ ვიდეოს რეჟისორიც ჩოი იონგსოკია.

პრომოუშენი
BTS-ის Twitter-ის ანგარიშზე გამოქვეყნდა მოკლე შეტყობინება სათაურითა და თარიღით. RM-ს მიქსტეიპისთვის დამატებითი პრომოუშენი არ გაუწევია, რადგან მისი გამოშვება დაემთხვა BTS-ის მსოფლიო ტურნეს — Love Yourself.

სქოლიო

"BTS' RM Just Dropped His Solo Playlist Mono And It's Like Free Therapy"
"BTS Member RM Announces Surprise Project 'Mono' Slated To Drop In Just A Few Days"
"BTS' RM Releases 'Mono' Mixtape and 'Forever Rain' Music Video: Watch"
"RM of BTS Announces Plans for Second Mixtape 'RM 2'"
"RM 'moonchild' Lyric Video"
"CelebMix Review: RM releases his playlist "Mono" and the music video for "Forever Rain""
"BTS' RM Sings About Feeling Friendless In Devastating Song 'Forever Rain' & Fans Are Literally Crying"
"BTS's RM announces new solo mix tape, reveals track list and collaborations"